**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 5 – 10 – 2025**

**ΑΜΑΡΟΥΣΙΟΥ Αρ. Πρ.: 246**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ :ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας, Δήμο Αμαρουσίου, Σικιαρίδειο Ίδρυμα**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Απαιτούμε την άμεση εξεύρεση λύσης για το πρόβλημα έλλειψης δρομολογίου μεταφοράς των μαθητών του Ειδικού Δημοτικού Σχολείου Αμαρουσίου (Σικιαρίδειο) καθώς και για το πρόβλημα έλλειψης αιθουσών του Ειδικού Δημοτικού Σχολείου & Νηπιαγωγείου Αμαρουσίου (Σικιαριδείου)».**

Το Δ. Σ. του Συλλόγου Εκπ/κών Π. Ε. Αμαρουσίου εκφράζει, για άλλη μια φορά, την έντονη αγανάκτηση και διαμαρτυρία του αναφορικά με την μη εξεύρεση λύσεως στο ζήτημα της έλλειψης αιθουσών για την εύρυθμη λειτουργία του Ειδικού Δημοτικού Σχολείου και Ειδικού Νηπιαγωγείου Αμαρουσίου τα οποία στεγάζονται στο Σικιαρίδειο Ίδρυμα καθώς και για την απαράδεκτη έλλειψη δρομολογίου λεωφορείου για τη μεταφορά των μαθητών τους.

Αν και το σχολικό έτος άρχισε στις 11 Σεπτεμβρίου του 2025, περίπου ένα μήνα μετά δεν έχει δρομολογηθεί κανένα λεωφορείο από τις αρμόδιες υπηρεσίες ώστε να μπορούν να μεταφερθούν οι μαθητές/μαθήτριες των συγκεκριμένων Ειδικών σχολείων από τα σπίτια τους προς το σχολείο με αποτέλεσμα να μεταφέρονται από τους γονείς τους ή να μη φοιτούν στο σχολείο αν δεν υπάρχει η δυνατότητα μεταφοράς τους μιας και τα συγκεκριμένα Ειδικά Σχολεία είναι διαδημοτικά.

Περαιτέρω, αν και με επανειλημμένες έγγραφες διαμαρτυρίες μας έχουμε τονίσει την αναγκαιότητα της εξεύρεσης περισσότερων αιθουσών για την εύρυθμη λειτουργία τόσο του Ειδικού Δημοτικού Σχολείου Αμαρουσίου όσο και του Ειδικού Νηπιαγωγείου Αμαρουσίου και οι οποίες θα μπορούσαν να παραχωρηθούν από το Σικιαρίδειο Ίδρυμα, δυστυχώς τόσο ο Δήμος Αμαρουσίου όσο και η διοίκηση του Σικιαριδείου Ιδρύματος, μέχρι στιγμής, κωφεύουν στα αλλεπάλληλα αιτήματά μας.

Με την πεποίθηση και την βαθιά πίστη ότι η εκπαίδευση και η φροντίδα των μαθητών/μαθητριών των Ειδικών Σχολείων (Δημοτικού & Νηπιαγωγείου) Αμαρουσίου που στεγάζονται στο Σικιαρίδειο Ίδρυμα δεν μπορεί και δεν πρέπει να εντάσσεται σε δεύτερη κατηγορία από εκείνη των υπόλοιπων μαθητών/μαθητριών μας δηλώνουμε ότι δεν πρόκειται να παραιτηθούμε από τις δίκαιες αυτές απαιτήσεις μας, οι οποίες είναι απολύτως απαραίτητες για την εύρυθμη λειτουργία των συγκεκριμένων σχολικών μονάδων.

Καλούμε το ΥΠΑΙΘΑ, την Περιφέρεια Αττικής, τον Δήμο Αμαρουσίου και τη διοίκηση του Σικιαριδείου Ιδρύματος να προβούν σε άμεσες ενέργειες τόσο για την χορήγηση - εξεύρεση αιθουσών που θα ικανοποιούν τις ανάγκες λειτουργίας του Ειδικού Δημοτικού Σχολείου Αμαρουσίου και του Ειδικού Νηπιαγωγείου Αμαρουσίου αλλά και για την άμεση δρομολόγηση λεωφορείου για την μεταφορά των μαθητών τους.

**ΕΠΙΤΕΛΟΥΣ ΟΙ ΜΑΘΗΤΕΣ ΚΑΙ ΟΙ ΜΑΘΗΤΡΙΕΣ ΤΟΥ ΕΙΔΙΚΟΥ ΔΗΜΟΤΙΚΟΥ ΣΧΟΛΕΙΟΥ ΑΜΑΡΟΥΣΙΟΥ ΚΑΙ ΤΟΥ ΕΙΔΙΚΟΥ ΝΗΠΙΑΓΩΓΕΙΟΥ ΑΜΑΡΟΥΣΙΟΥ ΔΕΝ ΕΙΝΑΙ ΚΑΙ ΔΕΝ ΠΡΕΠΕΙ ΝΑ ΑΝΤΙΜΕΤΩΠΙΖΟΝΤΑΙ ΩΣ ΤΑ ΠΑΙΔΙΑ ΕΝΟΣ ΚΑΤΩΤΕΡΟΥ ΘΕΟΥ ΑΠΟ ΤΟΥΣ ΑΡΜΟΔΙΟΥΣ ΦΟΡΕΙΣ ΤΗΣ ΠΟΛΙΤΕΙΑΣ**

Το Δ. Σ. του Συλλόγου Εκπ/κών Π. Ε. Αμαρουσίου δηλώνει ότι αν δεν ικανοποιηθούν άμεσα τα παραπάνω δίκαια αιτήματα θα προχωρήσει στην οργάνωση μαζικών και πολύμορφων κινητοποιήσεων διαμαρτυρίας από κοινού με τους γονείς και την σχολική κοινότητα των Ειδικών Σχολείων (Δημοτικού & Νηπιαγωγείου) Αμαρουσίου.

